По атрактивен и забавен начин в Габрово представиха на подрастващи лесовъдската професия 

Интерактивни игри, спортни надпревари, арт предизвикателства, танцови и музикални изпълнения съпътстваха детския празник „Лесовъд за един ден“, с който на 1 април в Габрово бе даден символичен старт на тазгодишната Седмица на гората. 
Инициативата „Лесовъд за един ден“, която се провежда за втора поредна година, има за цел, по атрактивен начин, да представи пред подрастващите дейността, която извършват горските служители и процесите, протичащи в гората.
По покана на организаторите от Северноцентралното държавно предприятие, в парк Маркотея се събраха ученици от началния курс, както и габровски семейства, желаещи да прекарат съботата по този интересен начин. 
Тазгодишното мото на Седмицата на гората е „Гората е живот“, а празникът се отбелязва у нас още от 1925 година, разбраха присъстващите.  Децата имаха възможността да научат много подробности от беседата на горски инспектори от РДГ - Велико Търново и ДГС – Габрово относно дейностите на лесовъдите по защита и опазване на горите. 
Подрастващите, пожелали да станат лесовъди за един ден, бяха приобщени към екологичната кауза и благодарение на множество интерактивни образователни игри, базирани на горската педагогика. Малчуганите решаваха кръстословици с горска насоченост, участваха в тематична викторина, рисуваха на асфалт и дори скачаха с чували. Децата имаха възможността собственоръчно да засадят фиданка от обикновен смърч. 

